​ເປັນ​ຫຍັງ​ໝູ່​ເກາະ​ໂຊ​ໂລມອນ ຈຶ່ງ​ກາຍ​ເປັນ​ສະ​ໜາມ​ລົບໃໝ່​ສຸດ ທາ​ງ​ດ້ານ​ພູມ​ສາດ​ການ​ເມືອງ ລະ​ຫວ່າງ ສ​ຫລ ກັບ​ຈີນ? 
​ພວກເຈົ້າ​ໜ້າ​ທີ່​ອະ​ວຸ​ໂສ​ຂອງ​ສະ​ຫະ​ລັດ ​ພວມເດີນ​ທາງ​ໄປ​ຢ້ຽມ​ຢາມ​ໝູ່​ເກາະ​ໂຊ​ໂລມອນ ຂະ​ນະ​ທີ່​ຂໍ້​ຕົກ​ລົງ​ທາງ​ດ້ານ​ຄວາມ​ໝັ້ນ​ຄົງ​ຂອງ​ປະ​ເທດ​ດັ່ງ​ກ່າວ​ ພາ​ໃຫ້​ມີ​ຄວາມ​ເປັນ​ຫ່ວງ​ຄືນ​ອີກ ກ່ຽວ​ກັບ​ການ​ມີ​ອິດ​ທິ​ພົນ​ເພີ້ມ​ຂຶ້ນ​ຂອງ​ປັກ​ກິ່ງ ໃນ​ມະ​ຫ​າ​ສະ​ໝຸດ​ປາ​ຊີ​ຟິກ 
ສະຫະລັດກ່າວວ່າ ຕົນຮູ້ແລ້ວກ່ຽວກັບການປະກາດຂອງຈີນທີ່ວ່າ ຈີນໄດ້ລົງນາມໃນຂໍ້ຕົກລົງທາງດ້ານຄວາມໝັ້ນຄົງກັບໝູ່ເກາະໂຊໂລມອນ ຊຶ່ງໄດ້ພາໃຫ້ເກີດຄວາມເປັນຫ່ວງຄືນໃໝ່ຢ້ານວ່າຂໍ້ຕົກລົງນີ້ ຈະເປີດໂອກາດໃຫ້ຈີນສົ່ງກຳລັງທະຫານເຂົ້າໄປປະຈຳການຢູ່ໃນປະເທດເກາະດອນ ທີ່ຕັ້ງຢູ່ໃນມະຫາສະໝຸດປາຊີຟິກດັ່ງກ່າວ ໂຄສົກຂອງທີ່ປຶກສາດ້ານຄວາມໝັ້ນຄົງແຫ່ງຊາດ ຂອງທຳນຽບຂາວ ກ່າວວ່າ “ພວກເຮົາມີຄວາມເປັນຫ່ວງຍ້ອນບໍ່ມີຄວາມໂປ່ງໃສ ແລະລັກສະນະທີ່ສະເພາະເຈາະຈົງຂອງຂໍ້ຕົກລົງນີ້ ຊຶ່ງໄດ້ຕິດຕາມມາດ້ວຍການສະເໜີທີ່ເປັນເງົາໆແບບບໍ່ແຈ່ມແຈ້ງຂອງຈີນຈຳນວນນຶ່ງ ການຕົກລົງແບບຄຸມເຄືອກັບປະເທດນ້ອຍໆຢູ່ໃນຂົງເຂດເພື່ອປຶກສາຫາລືກ່ຽວກັບການປະມົງ ການຄຸ້ມຄອງຊັບພະຍາກອນ ການໃຫ້ຄວາມຊ່ວຍເຫຼືອໃນດ້ານການພັດທະນາ ແລະມາບັດນີ້ຊ້ຳພັດແມ່ນການປະຕິບັດໃນດ້ານຄວາມໝັ້ນຄົງ ” ໂຄສົກກະຊວງການຕ່າງປະເທດຈີນ ທ່ານຫວັງ ເຫວິນບິນ ກ່າວຕໍ່ພວກນັກຂ່າວທີ່ນະຄອນຫຼວງປັກກິ່ງໃນວັນອັງຄານວານນີ້ວ່າ ຂໍ້ຕົກລົງໄດ້ມີການເຊັນກັນເມື່ອໄວໆມານີ້ ໂດຍລັດຖະມົນຕີການຕ່າງປະເທດ ຫວັງ ຢີ່ ແລະລັດຖະມົນຕີການຕ່າງປະເທດຂອງໝູ່ເກາະໂຊໂລມອນ ທ່ານເຈຣີເມຍ ມາເນເລ ໂຄສົກຂອງສະພາຄວາມໝັ້ນຄົງແຫ່ງຊາດກ່າວວ່າ “ເບິ່ງຄືວ່າຈີນໄດ້ປະກາດຂໍ້ຕົກລົງນີ້ໂດຍລຳພັງ ຊຶ່ງໄດ້ລາຍງານໃຫ້ຊາບ ກ່ຽວກັບຂໍ້ຕົກລົງທີ່ປາກົດວ່າມາຈາກຈີນ ແທນທີ່ຈະແມ່ນລັດຖະບານຂອງໝູ່ເກາະໂຊໂລມອນ ລາຍງານກ່ຽວກັບການລົງນາມ ບໍ່ໄດ້ປ່ຽນແປງຄວາມເປັນຫ່ວງຂອງພວກເຮົາ ແລະຕໍ່ບັນດາປະເທດພັນທະມິດແລະປະເທດພາຄີຢູ່ໃນຂົງເຂດ ແລະມັນກໍບໍ່ໄດ້ປ່ຽນແປງຄວາມໝັ້ນໝາຍຂອງພວກເຮົາ ໃນການມີຄວາມສຳພັນອັນເຂັ້ມແຂງກັບຂົງເຂດດັ່ງກ່າວ ” ທີ່ນະຄອນຫຼວງປັກກິ່ງ ເຈົ້າໜ້າທີ່ຈີນໄດ້ກ່າວຫາສະຫະລັດ ແລະອອສເຕຣເລຍວ່າ “ຕັ້ງໃຈທີ່ຈະຂະຫຍາຍຄວາມເຄັ່ງຕຶງ” ແລະເວົ້າວ່າ ການພະຍາຍາມໃດໆກໍຕາມທີ່ຈະເຂົ້າແຊກແຊງ ແມ່ນແນ່ນອນຈະປະສົບກັບຄວາມລົ້ມແຫຼວ ” ໃນອາທິດນີ້ ຜູ້ປະສານງານກ່ຽວກັບເຂດອິນໂດປາຊີຟິກ ທ່ານເຄີດ ແຄັມແບລ (Kurt Campbell) ແລະລັດຖະມົນຕີຊ່ວຍວ່າການກະຊວງການຕ່າງປະເທດສະຫະລັດ ຮັບຜິດຊອບກິດຈະການເອເຊຍປາຊີຟິກ ທ່ານແດນຽລ ກຣີເຕັນບລິງ (Daniel Kritenbrink) ໄດ້ນຳພາຄະນະຜູ້ແທນຈາກກະຊວງປ້ອງກັນປະເທດແລະອົງການຢູເສດ ໄປຢ້ຽມຢາມປະເທດຟິຈິ ປາປົວນິວກີນີ ແລະໝູ່ເກາະໂຊໂລມອນເພື່ອຂະຫຍາຍ “ຄວາມສຳພັນທີ່ມີມາແບບຍາວນານກັບຂົງເຂດ” ແລະຄ້ຳປະກັນ ໃນການເປັນພາຄີກັບສະຫະລັດ “ຈະນຳເອົາຄວາມອຸດົມຮັ່ງມີ ແລະຄວາມໝັ້ນຄົງແລະສັນຕິພາບມາສູ່ໝູ່ເກາະໝູ່ດອນໃນເຂດມະຫາສະໝຸດປາຊີຟິກແລະ ແລະເຂດອິນໂດປາຊີຟິກ ” ເລື້ອງຂໍ້ຕົກລົງທາງດ້ານຄວາມໝັ້ນຄົງ ລະຫວ່າງໝູ່ເກາະໂຊໂລມອນ ແລະຈີນ ຄາດວ່າ ຈະເປັນຫົວຂໍ້ທີ່ສຳຄັນອັນນຶ່ງ